REGULAMENTUL (CE) NR. 532/2007 AL COMISIEI
din 14 mai 2007
de modificare a Regulamentului (CE) nr. 1282/2006 de stabilire a normelor speciale de aplicare a Regulamentului (CE) nr. 1255/1999 al Consiliului în ceea ce privește certificatele de export și restituirile la export în sectorul laptelui și produselor lactate și a Regulamentului (CEE) nr. 3846/87 de stabilire a unei nomenclaturi a produselor agricole pentru restituirile la export
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), în special articolul 31 alineatul (14),
întrucât:
(1)
Pentru a nu depăși cantitățile maxime care trebuie să fie exportate cu restituire la export stabilite de acordul privind agricultura încheiat pe parcursul negocierilor comerciale multilaterale din Runda Uruguay (2), articolul 16 alineatul (3) al doilea paragraf din Regulamentul (CE) nr. 1282/2006 (3) al Comisiei prevede că nu se vor acorda restituiri pentru elementul zaharoză din produsele lactate îndulcite în cazul în care valoarea de bază a restituirii pentru conținutul de produs lactat respectiv este zero sau nu a fost fixată. Deși la momentul introducerii prevederii exista un risc real de depășire a acestor cantități maxime, acesta nu mai există acum.
(2)
Regulamentul (CE) nr. 61/2007 al Comisiei din 25 ianuarie 2007 de stabilire a restituirilor la export pentru lapte și produse lactate (4) a eliminat restituirile pentru lapte praf integral și lapte condensat, declanșând astfel aplicarea articolului 16 alineatul (3) al doilea paragraf din Regulamentul (CE) nr. 1282/2006. Eliminarea restituirilor atât pentru lapte, cât și pentru elementul zaharoză poate duce la o pierdere substanțială a cotei de piață pentru produsele lactate îndulcite. Se impune, așadar, reintroducerea restituirilor la export pentru elementul zaharoză din produsele lactate îndulcite.
(3)
Articolul 24 alineatul (1) al doilea paragraf din Regulamentul (CE) nr. 1282/2006 prevede că, pentru orice export de brânză în Statele Unite în cadrul contingentelor la care se face referire la articolul 23 din regulamentul menționat, la rubrica 16 din certificatul de export figurează codul cu opt cifre al produsului din Nomenclatura Combinată. Experiența a arătat că, după emiterea certificatelor de export, importatorii din Statele Unite pot cere furnizarea unui alt tip de brânză aparținând aceluiași grup de produse. Pentru a permite o asemenea flexibilitate, se impune adaptarea în consecință a articolului 24 alineatul (1) din Regulamentul (CE) nr. 1282/2006.
(4)
Regulamentul (CE) nr. 522/2006 al Comisiei din 30 martie 2006 de stabilire a restituirilor la export pentru lapte și produse din lapte (5) prevede că, începând cu 31 martie 2006, toate restituirile sunt fixate în EUR pe 100 kg. Textul articolului 16 din Regulamentul (CE) nr. 1282/2006 și al sectorului 9 din anexa I la Regulamentul (CEE) nr. 3846/87 al Comisiei (6) trebuie adaptate în consecință.
(5)
Regulamentul (CEE) nr. 3846/87 și Regulamentul (CE) nr. 1282/2006 trebuie modificate în consecință.
(6)
Măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Regulamentul (CE) nr. 1282/2006 se modifică după cum urmează:
1.
Articolul 16 se modifică după cum urmează:
(a)
alineatul (2) se înlocuiește cu următorul text:
„(2) Elementul menționat la alineatul (1) litera (a) se calculează înmulțind valoarea de bază a restituirii cu procentajul conținutului de produse lactate al produsului întreg.”;
(b)
la alineatul (3), se elimină al doilea paragraf.
2.
La articolul 24 alineatul (1) primul paragraf, se adaugă următoarea propoziție:
„Totuși, certificatele sunt valabile de asemenea pentru toate codurile care intră sub incidența codului NC 0406.”
Articolul 2
La sectorul 9 din anexa I la Regulamentul (CEE) nr. 3846/87, primele propoziții ale literei (a) din notele de subsol 4 și 14 se înlocuiesc cu următorul text:
„suma pe 100 kg indicată, înmulțită cu procentul de materie lactică existentă în 100 kg de produs.”
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Punctul 2 din articolul 1 se aplică certificatelor de export emise pentru anul contingentar 2007 și pentru următorii ani.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 mai 2007.